Appell for Gaza

Jeg vil begynne denne appellen med det mange kanskje tenker er en floskel. Men sjelden har Øverlands ord «Du skal ikke tåle så inderlig vel den urett som ikke rammer deg selv» vært mer treffende.

Til nå er XXXX mennesker drept på Gaza. XXXX av disse er barn. Og antallet drepte øker for hver time. Ifølge Røde Kors dør ett barn hvert tiende minutt. Hele familier er utslettet. Omtrent halvparten av Gazas befolkning på rundt 2.4 millioner mennesker er barn. Men på Gazastripen, ett av verdens tettest befolkede områder, er det ingen steder å gjemme seg for det israelske bomberegnet.

I henhold til folkeretten har Israel rett til å forsvare seg. Hamas brutale terrorangrep utløste den siste voldsbølgen fra Israel, men Israels okkupasjon og blokaden av Gaza har allerede vart i mange, mange år. Derfor var også den humanitære situasjonen på Gaza prekær allerede før angrepene startet. Nå er det en katastrofe. Israel har blokkert Gazas forsyninger av vann, drivstoff, mat, strøm og medisiner med konsekvenser som at skadde må opereres uten bedøvelse og at nyfødte barn står i fare for å dø på grunn av manglende strøm til kuvøser. Samtidig som sykehus bombes og beleires. Dette er krigsforbrytelser. Kollektiv avstraffelse, og særlig når den rammer barn, er ikke forsvar. Det virker som om folkeretten ikke gjelder for alle.

Uretten rammer også langt utover Gaza. På Vestbredden øker mishandlingen og ydmykelsen av palestinere som blir arrestert. Ifølge FN er det et økende antall som tar til orde for folkemord på palestinere.

Verdenssamfunnet lar massakren i Gaza skje, og kun verdenssamfunnet kan stoppe den. Som medmennesker er det vår fordømte plikt å gjøre alt vi kan for å forhindre et folkemord. Som FNs generalsekretær António Guterres har sagt, står vi ovenfor et sannhetens øyeblikk, og historien vil dømme oss. Vi må kunne fordømme det grusomme terrorangrepet på sivilbefolkningen i Israel, og samtidig kreve Israels brutale krigføring tar slutt. Vi må ikke gi oss før vi ser at våpnene legges ned. Vi krever våpenhvile nå!

Vi skal ikke tåle uretten, men vi må tåle å se realitetene i denne forferdelige krigføringen. Selv hvor mye det smerter oss å høre om det, lese om det, se bildene.  
Men vi må, for hvis alle vi som ser at det er galt og forferdelig også snur seg bort, hva da? Vi må tåle. Og vi må aldri, aldri tie.